Streek lewer gesonde kwota finaliste | Netwerk24
Deur Davie Lawrence 04 Oktober 2019 09:25
Die afgelope naweek was week twee van die Top-12-kompetisie en weer het ons baie drama en intriges beleef.
In die Grootuitdaagbeker het die kampioen, Villagers Worcester, ná die nederlaag verlede naweek hard teruggeslaan deur Hamlet op dié se tuiste met 30-23 te klop. Villagers moet nou hoop Hamlet klop Caledon daar in die Overberg vir 'n kans om deur te dring na die halfeindronde. Robertson is uit die kompetisie uitgeskakel toe hy in die doodsnikke van die wedstryd teen Roses United van Wellington vasgeval het.
McGregor en Bonnievale Blue Birds het hul veldtog in die Streekuitdaagliga se Top-12 op 'n goeie noot begin. McGregor, wat volgende jaar in die Grootuitdaagbeker gaan speel, het op sy tuisveld 'n sterk Kleinmond-span met 24-10 geklop en kan volgende week sy plek in die halfeind­ronde bespreek.
Blue Birds het homself ook 'n groot guns gedoen toe hy Riviersonderend in 'n wegwedstryd met 24-17 verslaan het. Dit beteken Blue Birds moet nou net Temperance van Gouda klop vir sy plek in die halfeindstryd.
In die Gemeenskapskild het Rooiberg sy openings­wedstryd teen Vastrap met 33-23 gewen en moet hy nou volgende week vir Young Eagles in die Overberg klop vir 'n plek in die halfeind­stryd. Buffeljags was ook aan die wenkant met 'n sege van 25-11 teen Highlanders van Grabouw. Ook dié span kort nou net 'n sege om vir die halfeindronde te kwalifiseer.
Alberts het sy Top-12-veldtog in die eersteliga baie goed begin met 'n oorwinning van 75-3 oor Young Happy Stars, terwyl Laingsburg met sy tweede agtereenvolgende oorwinning sy plek in die halfeind bespreek het. Dit lyk of ons streek-semifinaliste in die al die ligas gaan hê . . . net oor die Grootuitdaagbeker hang daar nog 'n vraagteken.